1. **Kako ste bili zadovoljni z izmenjavo in zakaj?** Z izmenjavo sem bila zelo zadovoljna, pa tudi nezadovoljna. Definitivno je to življenjska izkušnja, ki prinese nove poglede na svet in je kot izkušnja življenja stran od poznanega in s tem udobnega tudi zelo dragocena. S študijskim programom pa sem bila zelo nezadovoljna, saj sem pričakovala, da bom z izmenjave odšla polna novih informacij, ki mi bodo koristile pri kasnejšem delu. Program se je imenoval International Development Work, predmeti so se sicer skladali s temami socialnega dela, vendar zame osebno niso bili tako zanimivi, verjetno tudi zato, ker me zanimajo druga področja socialnega dela kot področja, ki smo jih obravnavali na fakulteti v Utrecht. Zato se mi zdi zelo pomembno, da se pred izbiro lokacije za izmenjavo pozorno pregleda tudi predmetnik in vsebina predmetov.
2. **Ste imeli redna predavanja v angleščini ali samo občasne konzultacije?**Predavanja so potekala dvakrat na teden, ostali čas pa je bil namenjen delu od doma. Šli smo na ekskurzije v Bruselj, kjer smo imeli predstavitve na Evropski komisiji, in v Haag, kjer so nas gostili na Mednarodnem kazenskem sodišču. V Haagu smo si ogledali tudi muzej, ki je res vreden obisk: “Humanity House”.
3. **Kako bi ocenili kakovost študija?**Študij ponuja predavanja priznanih in izkušenih profesorjev ter praktične izkušnje, ki so dandanes zelo dobrodošle. Sama nad programom nisem bila navdušena, zato težko ocenjujem kakovost. Sem pa prepričana, da bi se nekomu, ki so mu globalne tematike blizu, zdel študij kakovosten.
4. **Kakšni so bili profesorji?**Prav vsi profesorji so bili odprti za pogovor in za dodatna vprašanja. Splošno imajo na nizozemskem profesorji in študentje dober odnos in lahko med sabo sproščeno komunicirajo.
5. **Bi kateri predmet/profesorja posebej pohvalili/skritizirali?**Vsi profesorji so se trudili, da so bili odnosi kar se da sproščeni, in so nas spodbujali k razmišljanju in deljenju našega videnja na problematiko, ki smo jo predelovali. Edino profesorica za predmet Emegencies and Humanitarian Aid se je še nekako lovila in snovi ni znala podeliti profesionalno kot ostali ter je delovala, kot da o temah, ki smo jih predelovali, nima veliko znanja, kar je bilo zelo moteče.
6. **Kakšni so življenjski stroški v primerjavi s temi v Sloveniji?**Življenjski stroški na Nizozemskem so veliko višji od življenjskih stroškov v Sloveniji. Predvsem stroški bivanja, sicer se mi zdi, da so cene v trgovinah primerljive s cenami pri nas. Sta pa dražji tudi pijača in hrana v restavracijah. Erasmus štipendija nikakor ne zadošča.
7. **Koliko je treba imeti za namestitev? Ste bivali v študentskem naselju ali zasebnem stanovanju?**Za namestitev v enoposteljni sobi v apartmaju, ki sem ga delila s še devetimi tujimi študenti, sem odštela 440 € na mesec. Gre za nekakšno študentsko naselje, kombinirano z običajnimi stanovanji, nahaja pa se v mestu Zeist, ki je od Utrechta oddaljen približno 20 minut vožnje s kolesom.
8. **Je ustanova velika?**Ustanova je v primerjavi s Fakulteto za socialno delo v Ljubljani ogromna. Jaz sem potrebovala kar nekaj časa, preden sem se navadila na ureditev, saj na prvi pogled deluje kot nekakšen labirint.
9. **Sprejme veliko tujih študentov?**V našem razredu je bilo približno 20 tujih študentov, vsi so bili iz evropskih držav.
10. **Kakšne so možnosti za druženje z domačimi in tujimi študenti?**Možnosti za druženje tako z domačimi kot tudi s tujimi študenti je veliko. Na fakulteti, v razredu smo bili tuji študentje in nizozemski študentje. V mojem apartmaju pa so bili sami tuji študentje iz različnih držav (Rusija, Finska, Kanada, Avstralija, Bulgarija in Nemčija). Dobra priložnost za nova poznanstva pa je tudi obiskovanje nočnih klubov.
11. **Kakšno je mesto?**Utrecht je zelo prisrčno mesto. Ni veliko kot nizozemska prestolnica Amsterdam, ima pa za Nizozemsko značilno arhitekturo in čudovite kanale. V Utrechtu je veliko barov (tudi z živo glasbo), raznolike restavracije ter trgovine. Utrecht ima pri meni prav posebno mesto, saj je res čudovito mesto, vredno ogleda.
12. **Kako je bilo poskrbljeno za obšolske dejavnosti?**Bilo je kar nekaj možnosti za aktivnosti in obšolske dejavnosti, večinoma organizirane s strani ESN Utrecht.
13. **Kaj priporočate študentom, ki nameravajo iti na študij tja?**Priporočam, naj dobro pregledajo predmetnik. Treba je imeti nekaj prihrankov ali drugih virov financiranja, saj Erasmus štipendija nikakor ne zadošča. Sicer pa se naj le sprostijo in dajo temu čudovitemu mestu priložnost ter naj raziščejo tudi druge koščke prečudovite Nizozemske.
14. **Ali dovolite objavo elektronskega naslova (za druge študente, ki bi jih zanimalo praktičnih podrobnosti)?**DA (ana.cvetko.17@gmail.com)